

**REPUBLIKA HRVATSKA**

KARLOVAČKA ŽUPANIJA

OPĆINA KAMANJE

OPĆINSKI NAČELNIK

KLASA: 024-07/23-01/01

URBROJ: 2133-18-02-23-05

Kamanje, 08.05.2023. god.

Temeljem članka 56. Zakona o proračunu (NN br. 144/21) i članka 41. Statuta Općine Kamanje (Glasnik općine Kamanje br. 01/21), općinski načelnik Općine Kamanje, donosi

**PRAVILNIK**

**O MJERILIMA I NAČINU KORIŠTENJA NENAMJENSKIH DONACIJA I VLASTITIH PRIHODA PRORAČUNSKIH KORISNIKA OPĆINE KAMANJE**

Članak 1.

Ovim Pravilnikom ureduju se mjerila i način korištenja nenamjenskih donacija i vlastitih prihoda koje proračunski korisnici Općine Kamanje, ostvare na tržištu obavljanjem osnovne djelatnosti i ostalih djelatnosti za koje su registrirane.

Proračunski korisnik Općine Kamanje: Dječji vrtić Kamanje, Kamanje 106, 47282 Kamanje

Članak 2.

Odredbe ovog Pravilnika odnose se na prihode koje proračunski korisnik Općine Kamanje ostvari od nenamjenskih donacija te prihoda na tržištu od obavljanja osnovne djelatnosti i ostalih djelatnosti poput prihoda od pružanja usluga, odnosno od uplata roditelja/skrbnika djece za boravak djece u prostoru Dječjeg vrtića Kamanje.

Odredbe ovog Pravilnika ne odnose se na sredstva koja se proračunskom korisniku Općine Kamanja doznačuju iz proračuna (državnog proračuna, proračuna jedinica lokalne, područne (regionalne) samouprave) za financiranje redovne i programske djelatnosti te ostalih namjenskih prihoda.

Članak 3.

Svi prihodi koje proračunski korisnik Općine Kamanje ostvari uplaćuju se na račun proračunskog korisnika.

Članak 4.

Proračunski korisnik Općine Kamanje može ostvarivati donacije te vlastite prihode bez prethodne suglasnosti Općine Kamanje

Članak 5.

Prihodi po posebnim propisima posebnim propisima su prihod čije je korištenje i namjena utvrđena posebnim propisima.

Nenamjenske donacije i vlastiti prihodi koje proračunski korisnici Općine Kamanje ostvare na tržištu i u tržišnim uvjetima ne uplaćuju se u proračun Općine Kamanje, već se troše prema potrebama i financijskim planovima proračunskih korisnika.

Nenamjenske donacije i vlastiti prihodi iz stavka 1. ovog članka se planiraju u Proračunu te se evidentiraju u poslovnim knjigama sukladno propisima koji uređuju proračunsko računovodstvo.

Članak 6.

Proračunski korisnici su obvezni osigurati izvještajno praćenje ostvarivanja vlastitih i namjenskih prihoda i primitaka, kao i njihovo trošenje.

Članak 7.

Nenamjenskim donacijama i vlastitim prihodima proračunski korisnici podmiruju, prvenstveno, rashode koji nastaju obavljanjem poslova na temelju kojih su vlastiti prihodi ostvareni.

Ako su prihodi uplaćeni u nižem iznosu nego što je planirano, mogu se preuzeti i plaćati obveze do visine uplaćenih, odnosno prenesenih sredstava.

Proračunski korisnici koji su u bilanci na dan 31.12. prethodne godine iskazali manjak prihoda (iz izvora: vlastiti prihodi) obvezni su vlastite prihode ostvarene u iznosu većem od iznosa potrebnog za pokriće rashoda iz stavka 1. ovog članka, rasporediti za pokriće iskazanog manjka.

Ako proračunski korisnici ostvare nenamjenske donacije i vlastite prihode u iznosu većem od iznosa potrebnog za podmirivanje rashoda iz stavka 1. i stavka 2. ovog članka, obvezni su ih koristiti za materijalne i financijske rashode te unaprjeđenje djelatnosti (nabavu nefinancijske imovine).

Ako proračunski korisnici ostvare značajne nenamjenske donacije i vlastite prihode, nakon podmirenja rashoda iz stavka 1., 2. i 3. ovog članka, preostali iznos vlastitih prihoda mogu koristiti za sufinanciranje bruto plaća.

Članak 8.

Nenamjenske donacije i vlastiti prihodi koji se ne iskoriste u tekućoj godini, prenose se u sljedeću proračunsku godinu, a ostvareni višak prihoda koristi se sukladno zakonu i općim aktima proračunskog korisnika, te ovom Pravilniku.

Članak 9.

Praćenje ostvarivanja i korištenja nenamjenskih donacija i vlastitih prihoda sukladno posebnim propisima, prema ovom Pravilniku i drugim aktima Općine Kamanje, provodi Jedinstveni upravni odjel tijekom godine.

Članak 10.

Ovaj Pravilnik stupa na snagu danom donošenja, a objaviti će se u Glasniku Općine Kamanje i na web stranici Općine Kamanje.

 OPĆINSKI NAČELNIK:

 Damir Mateljan